internet vaartha 130 Views
న్యూఢిల్లీ : టీమిండియాలో మంచి దూకుడు మీద ఉన్న బౌలర్‌ అశ్విన్‌పైనే పలువురు చూపు నిలిచింది.కాగా కాన్పూర్‌ టెస్టులో 10 వికెట్లు తీసుకుని టీమిండియా విజయానికి పునాది వేసిన అశ్విన్‌ విన్యాసంపైనే ఈడెన్‌ గార్డెన్స్‌లో జరిగే రెండవ టెస్ట్‌ మ్యాచ్‌ విజయంపై ధీమా కనిపిస్తుంది.కాగా బౌలింగ్‌తో పాటు బ్యాటింగ్‌లోనూ సత్తా చాటుతూ ముందుకు సాగుతున్న అశ్విన్‌ ఈడెన్‌లో విజృంభించి జట్టు గెలుపునకు కృషిచేస్తే టీమిండియా టాప్‌ పోజిషన్‌కు వెళ్తుంది.టెస్టుల్లో అగ్రస్థానాన్ని తిరిగి పొందే అవకాశం భారత్‌ జట్టు ముందు నిలిచింది.కాన్పూర్‌ టెస్ట్‌ విజయం సాధించి ఊపు మీద ఉన్న భారత్‌ కోల్‌కతా లో జరుగనున్న రెండవ టెస్టులోను విజయం సాధిస్తే టెస్టుల్లో తిరిగి టీమిండియా అగ్ర స్థానానికి చేరుకునే వీలుంది.ప్రస్తుతం తొలి స్థానంలో ఉన్న పాక్‌ కంటే టీమిండియా ఒక్క పాయింట్‌ మాత్రమే వెనుకబడి ఉంది.కివీస్‌తో జరుగుతున్న మూడు టెస్టుల సిరీస్‌ ను కైవసం చేసుకుంటే టీమిండియా టాప్‌ పోజిషన్‌కు తిరుగుండదు.కాన్పూర్‌ టెస్టులో పది వికెట్లు తీసి అశ్విన్‌ బౌలర్ల జాబితాలో రెండవ స్థానానికి ఎగబాకాడు.కివీస్‌ విజయంతో కీలక పాత్ర పోషించిన ఇతడు ఇక్క పాయింట్‌ తేడాతో జేమ్స్‌ అండర్సన్‌ను వెనక్కి నెట్టాడు.ప్రస్తుతం దక్షిణాఫ్రికా బౌలర్‌ డేయిల్‌ స్టేయిన్‌ మాత్రమే అశ్విన్‌ కంటే ముందున్నాడు. కోల్‌కతా టెస్టులోనూ ఈ స్పిన్నర్‌ విజృంభించి ఆడితే ఈ ఏడాది మరో సారి టెస్టుల్లో నంబర్‌ 1 బౌలర్‌ స్థానాన్ని కైవసం చేసుకోనున్నాడు.గత సంవత్సరం చివరలో జరిగిన బాక్సింగ్‌ టెస్టు ద్వారా అశ్విన్‌ ఈ సంవత్సరం ఆరంభంలో నంబర్‌ 1 బౌలర్‌గా ఎదిగాడు. కాన్పూర్‌ టెస్ట్‌ తొలి ఇన్నింగ్స్‌లో కీలకమైన 40 పరుగులు చేసిన ఇతను ఆల్‌రౌండర్ల జాబితాలో మూడవ స్థానంలో ఉన్నాడు. అశ్విన్‌ కాన్పూర్‌లో చేసిన మ్యాజిక్‌ మళ్లీ చేస్తే భారత జట్టుకు టెస్ట్‌ల్లో నంబర్‌ 1 హోదాతో పాటు బౌలింగ్‌లో కూడా అతను టాప్‌ పోజిషన్‌కు చేరుకుంటాడు.బ్యాట్స్‌మెన్‌ జాబితాలో కివీస్‌ కెప్టెన్‌ కేన్‌ విలియమ్సన్‌ టెస్ట్‌ల్లో రెండవ స్థానానికి ఎగబాకాడు. ఆస్ట్రేలియా కెప్టెన్‌ స్మిత్‌ అగ్రస్థానంలో కొనసాగుతున్నాడు. మిగతా రెండు టెస్టుల్లో సత్తా చాటితే విలియమ్సన్‌ తొలి స్థానానికి చేరిపోయే వీలుంది.లేదా స్మిత్‌ పాయింట్లతో అంతరాన్ని బాగా తగ్గించుకోవచ్చు. కాగా రెండు ఇన్నింగ్స్‌లలోనూ సెంచరీ భాగస్వామ్యం నెలకొల్పిన పుజారా-విజయ్ సంయుక్తంగా 20వ స్థానం నుంచి 16వ స్థానానికి చేరుకున్నారు.